น้ำท่วมชัยภูมิ ระดับน้ำยังคงวิกฤติหลายพื้นที่
จากสถานการณ์อุทกภัยในจังหวัดชัยภูมิ ซึ่งส่งผลกระทบเป็นวงกว้างและยาวนานต่อเนื่องเป็นวันที่ 4 ปัจจุบันมีพื้นที่ได้รับความเสียหายและประกาศเป็นเขตภัยพิบัติรวม 14 จาก 16 อำเภอ ล่าสุด พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะทำงาน เตรียมลงพื้นที่ช่วยเหลือประชาชนผู้ประสบภัยใน 2 อำเภอ ได้แก่  อำเภอเมืองและอำเภอจัตุรัส ในวันที่ 29 กันยายนนี้สถานการณ์ล่าสุด จังหวัดชัยภูมิยังวิกฤตต่อเนื่อง แม้ว่าฤทธิ์พายุเตี้ยนหมู่จะอ่อนกำลังลงและไม่มีฝนแล้ว แต่ระดับน้ำในอ่างเก็บน้ำและเขื่อนทั้งหมดในจังหวัดชัยภูมิในพื้นที่ ยังคงมีปริมาณน้ำเกินความจุเกิน 100 % ทั้งหมดเบื้องต้นหน่วยงานป้องกันและบรรเทาสาธารณภัยจังหวัดชัยภูมิ พบมีพื้นที่ถูกน้ำท่วมเสียหายรวมแล้วกว่า 228,840 ไร่ หนักสุดในเขตอำเภอเมืองย่านกลางใจเมืองชัยภูมิ ถูกน้ำท่วมเป็นวงกว้างรวมแล้วกว่า 68,324 ไร่ และจังหวัดชัยภูมิได้ประกาศให้มีพื้นที่เป็นเขตประสบภัยพิบัติน้ำท่วมหนักแล้วรวม 14 อำเภอ จาก 16 อำเภอแม้ล่าสุด ระดับน้ำท่วมในพื้นที่เริ่มลดลงบางส่วน แต่ใจจุด รพ.ยังมีระดับน้ำสูงกว่า 1 เมตร ไม่สามารถเข้าพื้นที่ได้ ต้องรอจนกว่าระดับน้ำจะลดต่อไปอีกระยะและคาดว่าจะใช้เวลาอีกไม่น้อยกว่า 1 สัปดาห์ ส่วนที่อำเภอเกษตรสมบูรณ์ อำเภอหนองบัวระเหวและอำเภอคอนสาร ที่ยังมีระดับน้ำท่วมสูงเป็นวงกว้างได้รับความเสียหายในอีกหลายตำบลอีกนับพันหมู่บ้าน ที่ประชาชนยังถูกตัดขาดมีระดับน้ำหลากรุนแรงท่วมสูงกว่า 2-5 เมตร และมีกำลังของเจ้าหน้าที่ยังมีไม่เพียงพอ ซึ่งทางจังหวัดชัยภูมิได้เร่งระดมกำลังเจ้าหน้าที่จากภายนอกจังหวัด รวมทั้งกำลังทหารจากกองทัพภาคที่ 2 เข้ามาช่วยสมทบในพื้นที่ออกให้การช่วยเหลือประชาชนที่ยังเดือดร้อนในขณะนี้อีกจำนวนมากต่อเนื่องในตลอด 24 ชั่วโมง